**SPrÁva o Účasti verejnosti na Tvorbe právnych Predpisov**

Verejnosť bola o príprave návrhu zákona, ktorým sa dopĺňa zákon č. 461/2003 Z. z. o sociálnom poistení v znení neskorších predpisov informovaná prostredníctvom predbežnej informácie zverejnenej na  portáli, ktorý je súčasťou informačného systému verejnej správy Slov-Lex, ktorého správcom a prevádzkovateľom je Ministerstvo spravodlivosti Slovenskej republiky.

K predbežnej informácií o návrhu zákona, ktorým sa dopĺňa zákon č. 461/2003 Z. z. o sociálnom poistení v znení neskorších predpisov sa vyjadrila Národná rada občanov so zdravotným postihnutím v Slovenskej republike, ktorá navrhla:

1. Navrhujeme, aby sa pripravovaná úprava týkajúca sa starodôchodcov s nadpriemernými príjmami do roku 2004, ktoré sa im nezohľadnili pri výpočte sumy starobného dôchodku, vzťahovala i na poberateľov invalidného dôchodku, ktorí sú v rovnakej situácii – pri výpočte sumy invalidného dôchodku podľa zákona č. 100/1988 Zb. o sociálnom zabezpečení sa im priemerný príjem presahujúci sumu 2 500 Sk redukoval, resp. priemerný príjem presahujúci sumu 10 000 Sk sa nezapočítaval vôbec.

2. Predmet návrhu zákona navrhujeme doplniť o riešenie situácie poberateľov veľmi nízkych invalidných dôchodkov, ktorí sa stali invalidnými pred dovŕšením veku, v ktorom sa končí povinná školská dochádzka, nemohli byť preto zamestnaní vôbec alebo po dobu potrebnú pre nárok na invalidný dôchodok a dosiahli vek 18 rokov – tzv. invalidi z mladosti (§ 33 ods. 2 zákona č. 100/1988 Zb. o sociálnom zabezpečení, resp. § 32 ods. 2 zákona č. 121/1975 zb. o sociálnom zabezpečení). Suma týchto dôchodkov, priznávaných najmä v období do konca roku 1994 je veľmi nízka - na základe prieskumu u ich poberateľov sa v súčasnosti pohybuje v rozmedzí od 260 do 290 eur. Pre porovnanie, výška takýchto dôchodkov priznaných v roku 2016 je cca 325 eur. Ich poberatelia vnímajú vysoké rozdiely v sumách tohto invalidného dôchodku, kde z dôvodu zmien v pravidlách stanovenia ich sumy od roku 1990 (a výraznejšie od roku 1995) záležalo najmä na tom, v ktorom roku bol tento invalidný dôchodok priznaný, ako nerovnaké zaobchádzanie. Mnohí invalidi z mladosti, napriek tomu, že ide väčšinou o ľudí v produktívnom veku, sú hendikepovaní hlavne z toho dôvodu, že sa nemôžu zamestnať na voľnom trhu práce, takže nemajú možnosť si privyrobiť a zlepšiť si tak svoju životnú úroveň vlastným pričinením. Ich rodičia, ak ešte žijú, im nemôžu finančne vypomôcť, nakoľko sú spravidla tiež poberateľmi nízkych starobných dôchodkov, keďže mnohí z nich nemohli pracovať, pretože sa starali o svojich príbuzných s ťažkým zdravotným postihnutím. A niektoré skupiny zdravotne postihnutých, z dôvodu svojho zdravotného postihnutia, si len obtiažne nachádzajú zamestnanie napriek tomu, že o zamestnanie záujem majú.

Účelom navrhovanej právnej úpravy tak, ako to vyplýva aj z dôvodovej správy, je v súlade s Programovým vyhlásením vlády Slovenskej republiky, ustanoviť podmienky na prepočet alebo zvýšenie starobných dôchodkov, ktorých suma bola určená podľa predpisov účinných pred 1. januárom 2004. Uvedeným spôsobom sa plánuje dosiahnuť, aby suma týchto dôchodkov bola približne rovnaká ako ich suma vypočítaná podľa predpisov účinných od 1. januára 2004, čím sa do značnej miery odstránia diferencie v ich sumách, ktoré sú zapríčinené len odlišnou právnou úpravou výpočtu starobného dôchodku od uvedeného dňa.

Návrh prepočítať invalidné dôchodky rovnako ako starobné dôchodky považujeme za nadbytočný, pretože cieľ prepočítať invalidné „starodôchodky“ podľa zákona o sociálnom poistení bol u značného počtu poberateľov invalidného dôchodku už naplnený, resp. už za existujúcej právnej úpravy môže byť naplnený.

Podľa § 263a zákona o sociálnom poistení sa nárok na invalidný dôchodok priznaný podľa predpisov účinných do 31. decembra 2003 (zákon o sociálnom zabezpečení) posudzuje vždy podľa zákona o sociálnom zabezpečení a aj podľa zákona účinného od 1. januára 2004 (zákon o sociálnom poistení), a to na základe plánovanej kontrolnej prehliadky (KLP), teda z podnetu Sociálnej poisťovne. Poistenec, ktorý nemal určenú KLP ani sám doposiaľ nepožiadal o zvýšenie invalidného dôchodku má možnosť požiadať o prehodnotenie nároku na invalidný dôchodok podľa § 263a zákona o sociálnom poistení.

Ďalšie návrhy Národnej rady občanov so zdravotným postihnutím v Slovenskej republike využije predkladateľ  v nasledujúcom období ako námety pri ďalších úvahách na zmeny dôchodkového systému Slovenskej republiky.